ফরিদপুর শহরতলীর বাহিরদিয়া নামক স্থানে সড়ক দুর্ঘটনায় পিতা-পুত্রসহ ৩ জন নিহত ও ১ জন আহত হয়েছে। নিহত ব্যক্তিরা হলেন খলিল ফকির (৭০), তার ছেলে লকু ফকির (৫০) ও অটোবাইকের চালক দুদু প্রামাণিক (৫০)। তারা সবাই বাহিরদিয়া এলাকার বাসিন্দা।    মঙ্গলবার বিকেল সাড়ে ৩ টার দিকে এই দুর্ঘটনা ঘটে।    পুলিশ ও প্রত্যক্ষদর্শী সূত্রে জানা গেছে, বাহিরদিয়া সেতুর উত্তর ঢালে সাতক্ষীরাগামী এ কে ট্রাভেলসের একটি বাস বিপরীত  দিক থেকে আসা একটি ব্যাটারিচালিত অটোবাইককে চাপা দিলে এ দুর্ঘটনা ঘটে। এ সময় অটোবাইকের চালকসহ তিনজনই ঘটনাস্থলে নিহত ও মানোয়ার খান (৩০) নামের এক ব্যক্তি আহত হন। মনোয়ারকে ফরিদপুর মেডিকেল কলেজ হাসপাতালে ভর্তি করা হয়েছে।    দুর্ঘটনার পর এলাকাবাসী ঢাকা-খুলনা মহাসড়ক অবরোধ করে বিক্ষোভ করতে থাকে। জেলা প্রশাসক হেলালুদ্দীন আহমদ, ভারপ্রাপ্ত পুলিশ সুপার সুব্রত কুমার হালদার ঘটনাস্থল পরিদর্শন করেছেন।